জিনে ‘পরিবর্তন’ ঘটিয়ে নতুন ঘোড়ার জন্ম, ইতিহাস আর্জেন্তিনায়

ওয়েব ডেস্ক: ধরুন কারও ইচ্ছা হল আইনস্টাইনের মতো বুদ্ধি পেতে চান। কিংবা প্রিন্স ডায়ানার মতো সৌন্দর্য। অথবা লতা মঙ্গেশকরের মতো সুর। তাহলে কি জিনের মধ্যে বিশেষ পরিবর্তন বা সংশোধন ঘটিয়ে ওইরকম ধরনের কিছু করে ফেলা যেতে পারে? বা কারও জিন ব্যবহার করে তাঁর মতো হওয়ার চেষ্টা করা সম্ভব? এর উত্তর ভবিষ্যতের বিজ্ঞান দিলেও এবার আর্জেন্তিনায় জিনের এডিট করে সেখানকার বায়োটেক ফার্ম খেয়রন বিজ্ঞানে যুগান্তকারী উদ্ভাবন ঘটাল। খ্যাতনামা ঘোড়ার সাহায্যে জিনের রূপান্তর ঘটিয়ে নতুন ঘোড়ার উদ্ভাবন (genetically modified horses) মারাদোনার দেশে। বুয়েনস আইরেসে সেই রকম পাঁচটি ঘোড়া রাখা হয়েছে। সফল এই ঘটনার পর এবার শূকর ও গোরুর ক্ষেত্রেও এটা করার লক্ষ্য নেওয়া হয়েছে। ‘ক্রিসপিআর সিএএস৯’(CRISPR-Cas9)প্রযুক্তিকে কাজে লাগিয়ে এমনটা করা হয়েছে। পুরস্কারজয়ী ঘোড়া পোলো পুরেজার জিন থেকে তা করা হয়। নতুন ঘোড়াগুলিও যাতে সেরকম ছুটতে পারে তাই এই উদ্যোগ। গত অক্টোবর ও নভেম্বরে ঘোড়াগুলির জন্ম হয়েছে।

ওই ফার্মের (Biotech Firm) বিজ্ঞান বিষয়ক অধিকর্তা গ্যাব্রিয়েলস ভিসেরা (Gabriel Vichera) জানান, ঘোড়াগুলি জন্মের আগেই তাদের জেনোম ডিজাইন করা হয়। অস্ত্রোপচারের পদ্ধতিতে এটা করা হয়েছে। মলিকিউলার টুলকে কাজে লাগিয়ে জেনোমের যে কোনও জায়গায় পৌঁছনো যায়। সেখানে জেনোমের পরিবর্তন করা হয়। চ্যাম্পিয়ন পোলো পুরেজার ওই জিন পাঁচটি ঘোড়ায় প্রবেশ করানো হয়।
ওই ফার্মের পক্ষ থেকে আরও বলা হয়েছে, কৃত্রিম কিছু করা হয়নি। প্রাকৃতিক উপায়ে এক ঘোড়া থেকে ‘সিকোয়েন্স’ অন্য ঘোড়ায় স্থাপন করা হয়েছে। শূকরের উপর পরীক্ষা চলছে। যাতে প্রয়োজনে মানুষের শরীরে গুরুত্বপূর্ণ অঙ্গের প্রতিস্থাপন করা যায়।